Melodi Grand Prix 2005

Melodi Grand Prix 2005 var den 43. utgaven av Melodi Grand Prix, Norges nasjonale uttaking til Eurovision Song Contest. Åtte finalister deltok i finalen 5. mars 2005 som ble arrangert i Oslo Spektrum i Oslo. Vinnerlåten ble «In My Dreams», fremført av Wig Wam. Vinnerlåten er skrevet av Trond «Teeny» Holter. Wig Wam representerte Norge i Eurovision Song Contest i Kyiv, der de først måtte gjennom semifinalen. «In My Dreams» kom på sjetteplass i semifinalen og kvalifiserte seg dermed til finalen. I finalen kom Norge på delt niendeplass med 125 poeng.

 Sendingen 
NRK droppet en åpen konkurranse dette året, men inviterte i stedet utvalgte artister og låtskrivere til å sende inn bidrag. Åtte ble plukket ut til å delta i finalen i Oslo Spektrum lørdag 5. mars 2005. Ivar Dyrhaug var tilbake som programleder for fjerde gang.  

Før finalen ble de åtte finalistene presentert hver fredag i underholdningsprogrammet Memo på NRK1. Målet var å promotere konkurransen og artistene mest mulig før finalen. 

Dette årets Eurovision Song Contest var den 50. i rekken, og det var 45 år siden den første Melodi Grand Prix-finalen. NRK markerte jubileene med å invitere en rekke tidligere artister som Arne Bendiksen, Nora Brockstedt, Ketil Stokkan, Kirsti Sparboe og Bobbysocks. NRK sendte også et eget jubileumsprogram mellom første runde og gullfinalen med intervjuer med de tidligere artistene. Dette programmet var ledet av Jostein Pedersen.  

Blant deltakerne var det to veteraner: Tor Endresen deltok for tiende gang, mens Jahn Teigen deltok i sin 14. og siste finale. Ellers var Jorun Erdal og Wig Wam tilbake. Det samme var gruppen Cheezy Keys som sto for det omstridte pausenummeret i Melodi Grand Prix 2003. 

Resultatet ble avgjort av folkets telefon- og SMS-stemmer. Først ble de åtte finalemelodiene spilt én gang, før publikum fikk stemme. Etter en halvtimes sendepause begynte del to med resultatene fra første runde. De fire mest populære sangene gikk videre til en gullfinale, der de ble fremført på nytt. Publikum stemte deretter på nytt, og etter en spennende avstemning, vant til slutt «In My Dreams» med litt over 11 500 stemmers overvekt.

Resultat

 Første runde 
Nr.TittelArtistKomponistTekstforfatterStatus 1 «I Am Rock 'n' Roll»  Jorun Erdal  Claes Andreasson, Tommy Denander og Torbjörn Wassenius  Gullfinale  2 «Feel the Beat»  Cheezy Keys  Kim Arne Hagen og Hans Petter Moen  Hagen, Moen og Morten Bergheim   Gullfinale  3 «Kingdom Come»  Andreea  Ole Henrik Antonsen, Tom-Steinar Hanssen og Lars Aass   Ute  4 «Velvet Blue»  Kathrine Strugstad  Arve Furset  Gerard James Borg  Ute  5 «My Heart Is My Home»  Jahn Teigen  Jahn Teigen og Anita Skorgan  Teigen, Skorgan og Jan Vincents Johannessen  Gullfinale  6 «You Are the One»  Blissed  Mikael Gunnerås, Magnus Lindqvist og Magdalena Lindstrøm  Ute  7 «Can You Hear Me»  Seppo  Tor Endresen   Are Selheim  Ute  8 «In My Dreams»  Wig Wam  Trond «Teeny» Holter  Trond «Teeny» Holter  Gullfinale 

 Gullfinale 
Nr.TittelArtistKomponistTekstforfatterStemmerPlass 1 «I Am Rock 'n' Roll»  Jorun Erdal  Claes Andreasson, Tommy Denander og Torbjörn Wassenius 64 153 2  2 «Feel the Beat»  Cheezy Keys  Kim Arne Hagen og Hans Petter Moen  Hagen, Moen og Morten Bergheim  51 735 3  5 «My Heart Is My Home»  Jahn Teigen  Jahn Teigen og Anita Skorgan  Teigen, Skorgan og Jan Vincents Johannessen 48 026 4  8 «In My Dreams»  Wig Wam  Trond «Teeny» Holter  Trond «Teeny» Holter 75 667 1 

 Avstemning 
De fire mest populære låtene fra første runde gikk videre til gullfinalen. Her ble låtene fremført om igjen, og seerne stemte på nytt. Hver stemme telte ett poeng. Poengene under tilsvarer dermed antall mottatte telefon- og SMS-stemmer. Resultatet fra første runde ble aldri offentliggjort, og gullfinalistene ble offentliggjort i tilfeldig rekkefølge.
Nr.TittelMidt-NorgeVest-NorgeNord-NorgeSør-NorgeØstlandetTotalt 1«I Am Rock 'n' Roll»10 12712 2924 7409 77427 22064 153 2«Feel the Beat»6 9069 1134 0208 08623 61051 735 5«My Heart Is My Home»5 2428 4813 8658 55021 88848 026 8«In My Dreams»10 06411 9285 74413 54834 38375 667

 Hendelser 
Både vinneren og sendingen ble store suksesser. Sendingen ble fulgt av 1 352 000 seere, det høyeste seertallet siden 1996. Wig Wams frontfigur Åge Sten Nilsen, alias Glam, proklamerte etter seieren at «rock is the new slager». Han fikk på flere måter rett, for singelen «In My Dreams» ble revet bort fra platehyllene i løpet av noen timer. Sangen lå hele 19 uker på VG-lista, hvorav tre uker som nummer én. Dette var den største suksessen for en norsk Melodi Grand Prix-vinner siden Jahn Teigens «Mil etter mil» i 1978. Det var også første gang siden «La det swinge» at en vinner ble nummer én på VG-lista. Tross suksessen nektet en rekke radiostasjoner å spille «In My Dreams», fordi de mente låten var for «harry».

Likevel seilte Wig Wam opp som store favoritter i Eurovision Song Contest 2005. De kvalifiserte seg til finalen og endte til slutt på en delt niendeplass med Danmark. Det norske bidraget fikk 12 poeng fra Island, Danmark og Finland.

 Se også 
 MGPjr 2005
 Eurovision Song Contest 2005

 Referanser 

 Eksterne lenker 

 Norsk rikskringkasting: Melodi Grand Prix 2005 – finale (sendt 5. mars 2005), NRK TV
 Norsk rikskringkasting: Melodi Grand Prix 2005 – superfinale (sendt 5. mars 2005), NRK TV
 Norsk rikskringkasting: Melodi Grand Prix – historisk tilbakeblikk (sendt 5. mars 2005), NRK TV

Kategori:Melodi Grand Prix
Kategori:Hendelser i 2005
Kategori:Musikk i 2005